Laupäeval Harjumaal sõidetaval Rallilegend222 supersprindil osaleb üle poolesaja võistleja Eestist, Soomest ja Leedust. Sportautode masinalassides on favoriitidena rajale minemas saarlased.
Enam kui kümne osalejaga 2WD sport klassis on laupäevasel supersprindil võidusoosik Robert Virves. Saarlasest autoralli maailmameistri võistlusauto saab kandma küljenumbrit 1.
4WD sport klassis võib favoriidiks pidada ligi 20 aastat autospordiga tegelenud Timmu Kõrget, kelle roolida on Mitsubishi Lancer Evo 10. Nagu Robert Virvesel, on ka Timmu Kõrge isa ja vend rallit sõitnud.
Rallilegend222 supersprindil näeb aga võistlemas ühe perekonna kolme generatsiooni. Nii on supersprindil võidu sõitmas Tiit Pohl, tema poeg Renee Pohl ja lapselaps Kenneth Pohl.
LaitseRallyPark võistlusrajal toimuval sprindivõistlusel võetakse mõõtu kaheksas masinaklassis. Viie arvestusklassi võitjad saavad õiguse osaleda finaalsõidus. Võistlusautoks on finaalsõidus LaitseRallyPark'i Lada. Miks sõidetakse Ladaga? Seda põhjusel, et sama sündmuse Rallilegend222 keskmes on Lada VFTS, mille rahvusvahelise autospordiföderatsiooni FISA poolt B-rühma arvamisest täitub täpselt 1. oktoobril 40 aastat.
Supersprint algab laupäeval kell 13, ent šõu rajal hakkab juba hommikul kell 10, mil avatseremooniale puhub hääle sisse puhkpilliorkester.
Vaata lisaks:
www.rallylegend222.ee